Skuif weg van Nuweland nóg 'n tree nader | Netwerk24
Deur Stephen Nell 26 Junie 2018 12:09
Die Westelike Provinsie Rugbyunie (WPRU) is 'n tree nader aan 'n skuif van Nuweland na die Kaapstad-stadion nadat hy Maandagaand 'n inligtingsessie met sy klubs oor die kwessie gehou het.
Thelo Wakefield / Foto: Gallo Images
"Dit was 'n fantastiese inligtingsessie," sê die WPRU se president, Thelo Wakefield.
"Die klubs is uiteindelik tevrede dat ons met 'n goeie ding besig is. Ons het 'n deurdagte analise oor die WP en die Kaapstad-stadion gedoen.
"As ons 'n unie van wêreldgehalte wil ontwikkel moet ons ook geriewe van wêreldgehalte hê en vir ondersteuners 'n ervaring van wêreldgehalte kan bied."
Wakefield het bygevoeg daar is nie 'n tydlyn vir die WP se verwagte skuif na die Kaapstad-stadion nie.
"Daar is nog 'n paar dinge waaroor ons met die Kaapstadse stadsraad moet onderhandel," sê hy.
Die suksesvolle sessie met die klubs is wel 'n sterk aanduiding dat gesprekke moet voortgaan, voeg hy by.
Wakefield het in Oktober verlede jaar reeds gesê 'n skuif weg van Nuweland is op die horison en dat gesprekke met die Kaapse metro vlot verloop.
Dit kos die WP jaarliks byna R8 miljoen om Nuweland in stand te hou. Daar is nou ook 'n behoefte aan 'n nuwe speeloppervlak, wat die unie R19 miljoen uit die sak kan jaag.
Die gesprekke tussen die WP en Kaapse Metro het glo al ver gevorder.
"Ons moet gaan waar dit aanlokliker en mooier is, en ons wêreldrugby kan aanbied," het Wakefield toe gesê.